**Broj: 711-I-1425-M-104/19-02-11**

Zagreb, 23. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 18. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Kristine Vlaić Bubalo, zamjenice gradonačelnika Grada Skradina,** za davanjem mišljenja Povjerenstva, na 57. sjednici, održanoj 23. srpnja 2019.g., daje sljedeće:

**MIŠLJENJE**

1. **Grad Skradin može stupiti u poslovni odnos sklapanjem ugovora o održavanju glazbenog koncerta na nogometnom igralištu u vlasništvu Grada Skradina s trgovačkim društvom FREE STYLE j.d.o.o., čiji je jedini član/osnivač društva brat dužnosnice Kristine Vlaić Bubalo, zamjenice gradonačelnika Grada Skradina, ukoliko navedena dužnosnica postupi sukladno uputama Povjerenstva iz ovog mišljenja, a u cilju izbjegavanja sukoba interesa**
2. **Dužnosnica Kristina Vlaić Bubalo dužna je gradonačelniku Grada Skradina i članovima Gradskog vijeća Grada Skradina deklarirati okolnost da trgovačko društvo FREE STYLE j.d.o.o. namjerava zatražiti od Grada Skradina suglasnost za održavanju glazbenog koncerta na nogometnom igralištu u vlasništvu Grada Skradina te u vezi toga s Gradom Skradinom sklopiti ugovor, s naznakom činjenice da je jedini član/osnivač društva i osoba ovlaštena za zastupanje brat dužnosnice. Istu okolnost dužnosnica je dužna javno objaviti na internetskim stranicama Grada Skradina. Dužnosnica je obvezna nadalje izuzeti se od svakog, pa i posrednog, oblika sudjelovanja u sklapanju predmetnog ugovora o održavanju glazbenog koncerta na nogometnom igralištu u vlasništvu Grada Skradina.**
3. **Dužnosnica, odnosno Grad Skradin dužni su prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva.**
4. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnijela je dužnosnica Kristina Vlaić Bubalo, zamjenica gradonačelnika Grada Skradina. U knjigama ulazne pošte Povjerenstva zahtjev je zaprimljen 19. srpnja 2019.g. pod poslovnim brojem 711-U-2664-M-104/19-01-5, povodom kojeg se vodi predmet broj M-104/19.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona. Uvidom u Registar dužnosnika koji vodi Povjerenstvo utvrđeno je da Kristina Vlaić Bubalo obnaša dužnost zamjenice gradonačelnika Grada Skradina od 29. svibnja 2017.g. Dužnosnica Kristina Vlaić Bubalo je stoga, povodom obnašanja navedene dužnosti, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica navodi kako njen brat Josip Vlaić, direktor trgovačkog društva FREE STYLE J.D.O.O., planira organizaciju glazbenog koncerta na nogometnom igralištu SOŠK koji je u vlasništvu Grada Skradina, za dan 31. kolovoza 2019.g. Navedeni treba zatražiti od Grada Skradina suglasnost za održavanje koncerta te s njim sklopiti neposredni naplatni Ugovor (plaća naknadu Gradu Skradinu za održavanje koncerta) koji u ime Grada Skradina potpisuje gradonačelnik Grada Skradina, a bez raspisanog natječaja. Slijedom navedenog dužnosnica traži mišljenje i uputu za daljnje postupanje.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, brat dužnosnika član je obitelji dužnosnika u smislu članka 18. stavka 1. u vezi s člankom 4. stavkom 2. ZSSI-a.

Člankom 4. stavkom 3. ZSSI-a propisano je da se poslovni odnos u smislu navedenog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani. Stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve potrebno da odijeli privatni od javnog interesa.

Uvidom u Sudski registar Trgovačkog suda u Zadru - stalna služba u Šibeniku utvrđeno je da je pod MBS: 110092751 upisano trgovačko društvo FREE STYLE j.d.o.o. za turističke usluge, OIB: 95584985737. Kao jedini osnivač/član društva upisan je Josip Vlaić, član uprave.

Iz dostavljenih podataka i dokumentacije Povjerenstvo je utvrdilo da trgovačko društvo FREE STYLE j.d.o.o., čiji je jedini član/osnivač društva te osoba ovlaštena za zastupanje brat dužnosnice Kristine Vlaić Bubalo, zamjenice gradonačelnika Grada Skradina, namjerava zatražiti od Grada Skradina suglasnost za održavanje koncerta na nogometnom igralištu u vlasništvu Grada Skradina te da će, ukoliko navedena suglasnost bude dana, u vezi navedenog biti sklopljen naplatni ugovor. Navedeni ugovor predstavlja poslovi odnos sukladno članku 4. stavku 3. ZSSI-a. Stoga je dužnosnica bila u obvezi pravodobno obavijestiti Povjerenstvo sukladno članku 18. stavku 1. ZSSI-a što je ista i učinila.

Povjerenstvo obrazlaže da je zakonodavac situacije iz članka 18. stavka 1. ZSSI-a, dakle situacije u kojima tijelo javne vlasti u kojem dužnosnik obnaša dužnost stupa u poslovni odnos s poslovnim subjektom u kojem član obitelji dužnosnika ima udjele u vlasništvu, predvidio kao situacije u kojima se pretpostavlja mogući utjecaj privatnog interesa toga člana obitelji na dužnosnikovu nepristranost prilikom donošenja odluka koje se odnose na takav poslovni odnos. Svrha instituta prethodne obavijesti iz članka 18. ZSSI-a jest da Povjerenstvo prije nastanka određenog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da ukaže dužnosniku na mjere koje dužnosnik i tijelo u kojem obnaša dužnost moraju poduzeti kako bi se zaštitio javni interes.

Povjerenstvo nadalje ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Povjerenstvo zaključuje da ne postoji načelna zapreka za stupanje Grada Skradina u poslovni odnos s trgovačkim društvom čiji je jedini član/osnivač društva brat dužnosnice Kristine Vlaić Bubalo, pod uvjetom da navedena dužnosnica postupi u skladu s uputama Povjerenstva iz izreke ovog mišljenja.

Dužnosnica Kristina Vlaić Bubalo je stoga, u svrhu jačanja transparentnosti u obnašanju javnih dužnosti i očuvanja vlastitog integriteta, obvezna gradonačelniku Grada Skradina i članovima Gradskog vijeća Grada Skradina deklarirati okolnost da trgovačko društvo FREE STYLE j.d.o.o. namjerava zatražiti od Grada Skradina suglasnost za održavanju glazbenog koncerta na nogometnom igralištu u vlasništvu Grada Skradina te u vezi toga s Gradom Skradinom sklopiti ugovor, s naznakom činjenice da je jedini član/osnivač društva i osoba ovlaštena za zastupanje brat dužnosnice. Istu okolnost dužnosnica je dužna objaviti na službenim internetskim stranicama Grada Skradina. Na taj način skreće se pozornost članovima predstavničkog tijela Grada Skradina i zainteresiranoj javnosti na potrebu kontrole provedbe predmetnog javnog natječaja te, kad dođe do sklapanja ugovora, na potrebu provođenja nadzora nad izvršavanjem istog. Dužnosnica je nadalje dužna izuzeti se od svakog, pa i posrednog, oblika sudjelovanja u sklapanju predmetnog ugovora o održavanju glazbenog koncerta na nogometnom igralištu u vlasništvu Grada Skradina.

Povjerenstvo ističe da je dužnosnica, odnosno Grad Skradin kao tijelo u kojem dužnosnica obnaša dužnost obvezno prije stupanja u poslovni odnos dostaviti Povjerenstvu dokumentaciju iz koje je vidljivo jesu li i na koji način provedene upute Povjerenstva, posebice zapisnik sa sjednice Gradskog vijeća Grada Skradina na kojoj je dužnosnica deklarirala predmetne okolnosti ili dokaz iz kojeg je razvidan drugi način na koji je dužnosnica iste deklarirala (dopis i potvrda o primitku). Također je potrebno dostaviti ispis ili poveznicu na internetsku stranicu Grada Skradina na kojoj je objavljena navedena okolnost.

Povjerenstvo će potom u posebnoj odluci utvrditi jesu li upute Povjerenstva provedene na način koji omogućava izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Kristina Vlaić Bubalo, elektroničkom dostavom
2. Objava na internetskoj stranici Povjerenstva
3. Pismohrana